Ingvild Kjerkol

**Ingvild Kjerkol** (født 1975) er en norsk PR-rådgiver og tidligere politiker (Ap). Hun var stortingsrepresentant for Nord-Trøndelag i tre perioder 2013–25. Hun var helse- og omsorgsminister i Jonas Gahr Støres regjering fra 2021 til 2024 og var deretter leder for Stortingets energi- og miljøkomité. I 2025 begynte hun i PR-byrået First House.

## Liv og virke
### Familie, utdannelse og yrke
Ingvild Kjerkol vokste opp i Stjørdal. Foreldrene var Bodil Johanne, født Holen, som var sykepleier, og Ole Meier Kjerkol, som var skolepsykolog, etatsjef, kommunepolitiker og senere førstelektor og rektor ved Høgskolen i Nord-Trøndelag.

Hun studerte først psykologi, så informatikk ved Norges teknisk-naturvitenskapelige universitet og Høgskolen i Sør-Trøndelag (1995–2001). 

Kjerkol hadde, etter videregående skole, et opphold i Frankrike som au pair. Hun arbeidet i flere år som fransklærer og miljøarbeider i Stjørdal kommune.

I 2025 ble hun styremedlem i kryptobørsen Norwegian Block Exchange.

### Politisk arbeid
Kjerkol ble første gang valgt inn i Stjørdal kommunestyre i 1995. I 2003 ble hun også medlem av Nord-Trøndelag fylkesting. Hun var Arbeiderpartiets ordførerkandidat i Stjørdal i 2007, så leder for både partiets kommunestyregruppe og fylkestingsgruppe. Hun har også skjøttet en rekke andre kommunale og fylkeskommunale verv.

I 2009 ble hun ansatt som næringspolitisk rådgiver i Allskog, men ble høsten samme år utnevnt til fylkesråd for regional utvikling i Nord-Trøndelag. Fra 2011 til 2013 var Kjerkol fylkesrådsleder i et samarbeid mellom Arbeiderpartiet, Høyre og Kristelig Folkeparti.

I 2009 ble hun medlem av Arbeiderpartiets sentralstyre.

Kjerkol var vararepresentant til Stortinget fra Nord-Trøndelag i periodene 2005–2009 og 2009–2013. I 2013 ble hun stortingsrepresentant. Hun var medlem av Stortingets transport- og kommunikasjonskomité fra 2013 til 2015 og Stortingets helse- og omsorgskomité fra 2015 til 2021.

I august 2020 ble Kjerkol valgt til leder i Trøndelag Arbeiderparti. Hun varslet i januar 2025 at hun ikke ønsker å fortsette som leder etter fylkesårsmøtet i mars 2025.

30. november 2024 tapte Kjerkol kampen om førsteplassen på Arbeiderpartiets liste i Nord-Trøndelag til stortingsvalget i 2025.

### Regjering
Kjerkol ble helse- og omsorgsminister ved tiltredelsen av Jonas Gahr Støres regjering 14. oktober 2021.

#### Plagiatsaken
Kjerkol avla i 2021 en masteroppgave, som hun skrev sammen med en medstudent, i kunnskapsledelse ved Nord universitet. I januar 2024 fant *[[VG]]* en rekke tekstlikheter med andre akademiske tekster. Klagenemnda ved Nord universitet avsluttet sin behandling av fuskesaken på et møte 10. april, hvor de vedtok å underkjenne masteroppgaven. Hennes avgang som helse- og omsorgsminister ble meldt av statsministeren på en pressekonferanse samme uke. Den 19. april 2024 ble hun gitt avskjed i nåde.

Kjerkol klaget til Felles klagenemnd, som opprettholdt konklusjonen til Nemnda for studentsaker ved Nord universitet.

#### Kontroversielle uttalelser
På WHOs møte i Geneve den 23. mai 2022 holdt Kjerkol en åpningstale som Norges helseminister. Mot slutten av denne korte talen uttalte hun: «We have to consolidate WHO as our effective, accountable and capacitated leader in multilateralism, and an agency that has zero tolerance for misconduct.» Resten av talen omhandlet tema som pandemiavtale og internasjonalt regelverk på området. Dette ble av mange, særlig dissidenter både på høyre og venstresiden, tolket som et ønske fra helseministeren om å gi WHO overnasjonal makt og sette nasjonal selvstyring til side. Professor i jus Morten Walløe Tvedt  er blant dem som stiller seg kritisk til WHOs utvikling, og bet seg merke i Kjerkols uttalelse. 

## Referanser


## Eksterne lenker
* 
* 
* 
*